ལར་བོད་པ་རྣམས་ནི་ཁ་འཐོར་གྱི་རང་གཤིས་དང་ནང་འཛིང་གི་སྤྱོད་པ་ཞིག་ལ་ཡུན་རིང་གོམས་ཡོད་པས་ཁམས་པ་དམགས་གིས་བཅོམ་དུས་ཨ་མདོ་དང་དབུས་གཙང་གཉིས་ལྟད་མོ་པ་ཡིན་ལ་ཨ་མདོར་མུ་གེ་བྱུང་དུས་དབུས་ཁམས་གཉིས་ཀྱིས་རང་རང་གི་རྩམ་ཁུག་ལ་ལག་པས་བྱིལ་བྱིལ་བྱེད་ཅིང་སྙིང་རྗེ་ཟེར་ནས་མ་ཎི་རེ་འདོན་པར་བྱེད།ཡང་དབུས་གཙང་པ་ནད་ཡམས་ཀྱིས་འཇིག་ཚེ་ཁམས་དང་ཨ་མདོས་རང་ཉིད་ཀྱི་ཁ་སྣ་ལེགས་པར་བཀབ་ནས་སེམས་བདེ་འབོལ་ལེར་བློ་ལྷོད་ཤིར་གེར་བསྡོད་པར་ཟད།འདི་ནི་རང་རེའི་ལོ་རྒྱུས་ཀྱི་སྨད་ཆ་རེད་ལ་རང་མགོ་གཞན་འོག་ནས་ཡུན་ནས་ཡུན་དུ་འདུག་དགོས་པའི་སྔ་ལྟས་གསལ་པོ་ཞིག་ཀྱང་རེད་དོ།།ད་ཆ་གཡུང་དྲུང་བོན་གྱི་དབུ་ཁྲིད་རྒྱལ་བ་སྨན་རི་པ་གཟིམས་ཁྲིའི་མཐའ་ཅན་དུ་གྱུར་ཏེ་དགོངས་པ་བོད་ཉིད་ཀྱི་དབྱིངས་སུ་བསྡུས་ནས་ཉིན་གསུམ་ཙམ་འགོར་ཡོད།ཁོང་གི་ལོ་རྒྱུས་རྒྱུ་མཚན་གཞན་མི་ཤེས་ན་ཡང་མ་མཐའ་གཡུང་དྲུང་བོན་གྱི་ཆེས་མཐོས་དབུ་ཁྲིད་པ་རྩེ་གྲ་དེ་ཡིན་པ་ཙམ་ང་ཚོ་སུས་ཀྱང་ཤེས།དེའི་ཕྱིར་རང་རེ་བོད་པ་ཐུན་མོང་གི་གོད་ཆག་ཤིག་ཡིན་པའང་ཞར་ལ་རྟོགས་ཤིང་ང་ཚོས་གདུང་སེམས་མཉམ་བྱེད་དགོས་པའི་ཆོས་ཉིད་དེའང་འདི་ནས་རིག་ཐུབ།སྐད་ཆ་འདི་ལྟར་འཆད་ཚེ་བོད་མི་མང་ཤོས་ཅིག་གིས་གནས་ཚུལ་འདི་ང་ཚོ་ཐུན་མོང་གི་གོད་ཆགས་ཤིག་ཅི་ལ་ཡིན་ཨང་ཟེར་ངེས།དེང་མྱི་དག་གིས་དེ་ལྟར་བསམ་པ་ལའང་ཐུགས་ཁག་ཁྱོན་ནས་མེད་དེ་མི་ལོ་སྟོང་ཕྲག་གཅིག་གི་སྔོན་སྔོན་ཞིག་ལ་རྨུ་རྒྱལ་བརྒྱད་པ་གྲི་གུམ་བཙན་པོས་བོན་པོ་སྐུ་གཤེན་རྣམས་གསོན་དང་།རྒྱལ་པོ་ང་ནི་དབང་གི་དྲེགས་པ་དང་ལྡན་ཁྱེད་བོན་པོ་རྣམས་ནི་མཐུ་ཡི་དྲེགས་པ་དང་ལྡན་པས།འོ་སྐོལ་ལྷན་གཅིག་ཏུ་མི་ཤོང་འདུག་པས།ལྷ་བོན་སྒོ་བཞི་དང་གྱིམ་བུ་ལེན་ཚ་དང་གེ་ཁོད་ཐིས་འཕན་རྣམས་བདག་གི་སྐུ་གཤེན་དུ་ཞོགགཤེན་པོ་ཕྱི་མ་རྣམས་བོད་རུ་བཞི་ལས་འདས་པར་གཤེགས།ཡང་ན་ང་ཡི་ཆབ་འོག་ཏུ་བོན་མི་སྤྱོད་པར་སྐྱེ་བོར་སྡོད་དམ།ཡང་ན་ཆབ་གསོལ་ལམ་འདོམས་ཤིག་ཅེས་གསུངས་ཤིང་དེ་ལ་གཤེན་བློན་ར་སངས་ཁོད་རམ་གྱིས་ཀྱེ་ཀྱེ་རྗེ་རྒྱལ་བཙན་པོ་ལགས།སྡིག་པ་སྒོས་ཁུར་ཡིན་པས་ངན་སོང་གསུམ་གྱི་གནས་སུ་ལྷུང་།དགེ་བ་སྤྱི་མཐུན་ཡིན་པས་མཐོ་རིས་སྐས་ལ་འཛེགས།ལྟ་བ་ལ་ཆེན་ཟློས་ན་ཉིད་དུ་མངོན་སངས་རྒྱས།གཡུང་དྲུང་བོན་ལ་སྤྱོད་ན་འདི་ཕྱི་གཉིས་ཀ་བདེ།བློན་པོ་སྨྲ་བ་མང་ན་རྒྱལ་པོ་ཐུགས་ཁྲེལ་སྐྱེ།རྒྱལ་པོ་ཁེ་རྔམ་ཆེ་ན་རྒྱལ་སྲིད་འབངས་ཀྱིས་ཁྱེར།རྗེ་རྒྱལ་བཙན་པོ་ལགས།དེ་ལྟར་མི་གསུངས་པར་ཞུ་ཞེས་གཉོམ་དུང་དུང་སྙིང་ཉེ་ཉེ་བྱས་ཏེ་ཞུ་འབོད་ཇི་ལྟར་བྱས་ཀྱང་དོན་མེད་དུ་བཏང་བའི་ཉིན་དེ་ནས་བཟུང་སྟེ་ཡ་ཐོག་རྨུ་རྒྱལ་གྱི་རིག་གནས་འདི་ཡི་མགོ་ལ་ཆགས་འཇིག་གི་ལྟས་ངན་བར་མེད་དུ་བྱུང་ཞིང་ཆོས་ཀྱི་རྒྱལ་པོ་ཆེན་པོ་སྲོང་བཙན་སྒམ་པོ་ཡན་ཆད་དུ་བོད་ལ་ཡི་གེ་ཙམ་ཡང་མེད་པའི་མུན་ནག་སྨག་རིམ་དགུ་རྩེགས་ཤིག་ཡིན་པའི་བྱུང་རབས་བློ་བཟོ་བྱས་པ་འདིའང་ཤར་རྫ་པས་གསུངས་པ་༼ཆོས་རྒྱལ་སྲོང་བཙན་རིང་ནས་ཡི་གེའི་སྤྲོལ་བཏོད་ཞེས་རང་བསྟན་དང་ཆོས་རྒྱལ་བློན་ལ་བསྟོད་ཅིང་།བོན་ལ་སྨོད་པའི་ཐབས་ཙམ་སྟེ།ཆོས་རྒྱལ་ལ་བསྟོད་པའི་ཤུགས་ལས་ཡབ་མྱེས་གོང་མ་རྣམས་སྨ་ཕབ་པར་མ་ཤེས་པའོ།ཞེས་གསུངས་སོ།།༽བཞིན་དོན་དུ་བོན་ལ་སྨོད་པའི་གཏམ་དང་ཆོས་ལ་ངོ་སོ་བྱས་པ་ལས་མ་འདས།ཁྱད་པར་དུ་ཆོས་རྒྱལ་ཁྲི་སྲོང་གི་སྐབས་སུ་བོན་དང་བོན་པོ་རྣམས་ཀྱི་སྟེང་དུ་རིག་གསར་གྱི་ལས་འགུལ་འཇིགས་སུ་རུང་པ་ཞིག་བྱུང་མྱོང་སྟེ་སྒྲགས་གླིང་ལས།དུས་དེ་ཙམ་ན།རྒྱལ་བློན་བན་དྷེ་རྣམས་ཀྱིས་བོན་གྱི་ལྷ་ཁང་མཆོད་རྟེན་འགའ་རེ་བཤིགཆོས་ཀྱི་ལྷ་ཁང་མཆོད་རྟེན་དུ་བསྒྱུར་རོ།བོན་པོ་ལ་ལ་གྲི་རུ་བཀྲོངས།བོན་སྤྱོད་པ་གང་ན་འདུག་པ་ལ་ལྟ་བས་ཉུལ་མར་བཏང་།བོན་ལ་དགའ་བའི་བོད་འབངས་འགའ་རེ་ལ་ཆད་པ་བཅད།ཅེས་གསལ་བ་འདིར་མིག་གཉིས་ཆར་གྱིས་ཡང་ཡང་ལྟོས་དང་འདིར་ཁྲི་སྲོང་དང་མའོ་ཙེ་གཉིས་ཀྱི་ཁྱད་པར་ཙམ་ལས་རིག་གསར་ལས་འགུལ་གྱི་ངོ་བོའི་ཆ་ལ་མི་འདྲ་ས་ཆེར་མི་འདུག་ཨང་།དེ་ལྟ་དེ་ལྟར་དུ་གཤེན་ངག་ཚིག་གསུམ་མ་བྱོན་པ་ལ།རྒྱལ་པོས་གོང་ནས་བཀའ་མི་སྩལ།བློན་པོས་འོག་ནས་གྲོས་མི་གཤོམ་པ་དང་གདན་ཐོག་ནས་ཆིབས་ལ་འབབ་འཛེག་བྱེད་པ།ལམ་ལ་འབྱོན་པའི་ས་ལ་རྨ་བྱའི་གདུགས།གཟིགས་པའི་སར་གསེར་གྱི་རྒྱལ་མཚན།སོགས་གཤེན་ཆེན་རྣམས་ཀྱི་སྐུ་གསུང་ཐུགས་གསུམ་ལ་རྒྱལ་པོས་གོང་ནས་གཙིགས་ཕུལ་བ་མཐའ་དག་ལོ་རྒྱུས་ཀྱི་སོ་ཁ་གང་ཞིག་ནས་རེ་རེ་བཞིན་ནམ་ལངས་ཀྱི་སྐར་ཕྲན་ལྟར་དལ་བ་དལ་བུས་མི་མངོན་པའི་མཐའ་རུ་དེངས་སོང་།